b'\n_START_ARTICLE_\nAleksandr T\xc5\xa1istozvonov\n_START_PARAGRAPH_\nAleksandr Nikolajevit\xc5\xa1 T\xc5\xa1istozvonov (vene keeles: \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80 \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb5\xd0\xb2\xd0\xb8\xd1\x87 \xd0\xa7\xd0\xb8\xd1\x81\xd1\x82\xd0\xbe\xd0\xb7\xd0\xb2\xd0\xbe\xd0\xbd\xd0\xbe\xd0\xb2; 16. aprill 1914, Moskva \xe2\x80\x93 11. jaanuar 1998, Moskva) oli vene n\xc3\xb5ukogude ajaloolane, Madalmaade revolutsiooni ajaloo, samuti ka ajaloo teooria, eriti feodalismilt kapitalismile \xc3\xbclemineku k\xc3\xbcsimuste  spetsialist._NEWLINE_Ta l\xc3\xb5petas aastal 1941 kiitusega Moskva Riikliku \xc3\x9clikooli (MR\xc3\x9c) ajalooteaduskonna. K\xc3\xa4sitles diplomit\xc3\xb6\xc3\xb6s Oranje Willemi v\xc3\xa4lispoliitikat. Osales II maailmas\xc3\xb5jas; p\xc3\xa4rast s\xc3\xb5da astus MR\xc3\x9c aspirantuuri keskaja kateedrisse, kaitses 1949 kandidaadit\xc3\xb6\xc3\xb6d "Inglise-prantsuse interventsioon Madalmaades 1572-1583 ja selle sotsiaalsed p\xc3\xb5hjused"._NEWLINE_Valdas v\xc3\xb5\xc3\xb5rkeeltest prantsuse, saksa, hollandi, ladina ja inglise keelt._NEWLINE_T\xc5\xa1istozvonov teenis II maailmas\xc3\xb5ja ajal SMER\xc5\xa0is; see olevat j\xc3\xa4tnud ka tema hilisemale tegevusele oma pitseri. Aleksandr Zimin nimetas oma m\xc3\xa4lestustes teda "kaasaegse medievistika isaks", aga samas ka "s\xc3\xbcngeks-tigedaks inimvihkajaks"._NEWLINE_Aleksandr T\xc5\xa1istozvonov on eesti keeles 1976. aastal ilmunud ajalooteaduskondade jaoks m\xc3\xb5eldud \xc3\xb5piku "Keskaeg" (2 osa) autoreid.'